text: Kartoffel-ulykke spærrede vej ved Vojens
  14 oktober 2015 kl. 04.12
  Der er faktisk nogle, der bruger efterårs-ferien til at få kartoflerne op af jorden. Ved Vojens er der onsdag morgen tabt en større mængde kartofler på en  strækning fra Tingvejen og Billundvej.
  Rute 403, Billundvej ved Over Jerstal var i et par timer spærret for trafik i begge retninger, da en bilist blev overrasket over kartoflerne på vejen og mistede herredømmet.
  -  Vi får en melding kl. 5,29  om, at der var tabt kartofler på Tingvej og Bilundvej ved Vojens - og to minutter senere skete der et uheld, da en personbil mistede herredømmet på grund af det uventede møde med  kartoflerne på kørebanen, fortæller vagtchef Erik Lindholt hos Syd- og Sønderjyllands Politi til TV SYD.
  Bilisten blev klemt fast i sin bil, men er efter de første oplysninger ikke alvorlig kvæstet.
  Advarsel om kartofler tabt på Billundvej syd for Vojens. Har netop forårsaget et færdselsuheld pga. glat kørebane. #politidk
  Politiet formoder, at kartoflerne er faldet af en en lastbil, der ikke har fået lukket godt nok for læsset. Der er flere kartoffel-avlere på egnen, der er i gang med årets høst, så det kan være en transport derfra. Politiet har endnu ikke fået kontakt til lastbilen, der har tabt kartoflerne på vejen.
  